CELEX: 32008D0864
Language: mt
Date: 2008-07-30 00:00:00
Title: 2008/864/KE: Deċiżjoni tal-Kummissjoni tat- 30 ta' Lulju 2008 li tikkonċerna abbozz ta' Digriet mir-Repubblika Ċeka li jistipula rekwiżiti għas-supplimenti ta' l-ikel u l-arrikiment tal-prodotti ta' l-ikel (notifikata taħt id-dokument numru C(2008) 3963) Test b’relevanza għaż-ŻEE

18.11.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 307/4
            
         DEĊIŻJONI TAL-KUMMISSJONI
   tat-30 ta' Lulju 2008
   li tikkonċerna abbozz ta' Digriet mir-Repubblika Ċeka li jistipula rekwiżiti għas-supplimenti ta' l-ikel u l-arrikiment tal-prodotti ta' l-ikel
   (notifikata taħt id-dokument numru C(2008) 3963)
   (It-test biċ-Ċek biss huwa awtentiku)
   (Test b’relevanza għaż-ŻEE)
   (2008/864/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi il-Komunità Ewropea,
   Wara li kkunsidrat ir-Regolament (KE) Nru 1925/2006 tal-Parlament Ewropew u tal-Kunsill ta' l-20 ta' Diċembru 2006 dwar iż-żieda ta' vitamini u minerali u ta' ċerti sustanzi oħra ma' l-ikel (1), u b'mod partikolari l-Artikoli 11 (2) (b) u 12 tiegħu,
   Billi:
   
               (1)
            
            
               Ir-Regolament (KE) Nru 1925/2006 dwar iż-żieda ta' vitamini u minerali u ta' ċerti sustanzi oħra ma' l-ikel, fin-nuqqas ta' dispożizzjoni Komunitarja, titlob notifika u stima ta' dispożizzjonijiet nazzjonali ġodda li jikkonċernaw inter alia l-projbizzjoni jew restrizzjoni għall-użu ta' ċerti sustanzi oħrajn fil-fabbrikazzjoni ta' ikel speċifikat.
            
         
               (2)
            
            
               B’konformità mal-proċedura stipulata fl-Artikolu 12 moqrija flimkien ma' l-Artikolu 11(2)(b) tar-Regolament (KE) Nru 1925/2006, l-awtoritajiet Ċeki nnotifikaw lill-Kummissjoni fit-30 ta' Novembru 2007 b'abbozz ta' Digriet li jistipula rekwiżiti għas-supplimenti ta' l-ikel u l-arrikiment tal-prodotti ta' l-ikel, u b'mod partikolari l-Artikoli 2(3) u 4 kif ukoll l-Annessi 4 u 5 tiegħu.
            
         
               (3)
            
            
               L-Artikolu 2(3) ta' l-abbozz tad-Digriet jistabbilixxi permezz ta' l-Anness 4 tiegħu lista ta' sustanzi oħrajn fis-sens ta' l-Artikolu 2(2) tar-Regolament (KE) Nru 1925/2006, kif ukoll il-kundizzjonijiet rispettivi li taħthom dawn is-sustanzi jistgħu jintużaw fil-fabbrikazzjoni tas-supplimenti ta' l-ikel.
            
         
               (4)
            
            
               L-Artikoli 2(3) u 4 ta' l-abbozz ta' Digriet jistabbilixxu permezz ta' l-Anness 5 tiegħu lista ta' pjanti u sustanzi oħrajn li huma pprojbiti fil-fabbrikazzjoni ta' supplimenti ta' l-ikel u prodotti ta' l-ikel b'mod ġenerali.
            
         
               (5)
            
            
               B’konformità mad-dispożizzjonijiet ta’ l-Artikolu 12(2) tar-Regolament Nru 1925/2006, il-Kummissjoni kkonsultat lill-Istati Membri l-oħra permezz tal-Kumitat Permanenti għall-Katina Alimentari u s-Saħħa ta’ l-Annimali.
            
         
               (6)
            
            
               L-abbozz tad-Digriet, kif jinsab bħalissa, ma jindikax għalfejn is-sustanzi li jinsabu fl-Anness 4 għandhom jikkonformaw mal-limiti tiegħu fuq bażi ta' raġunijiet ta' saħħa pubblika.
            
         
               (7)
            
            
               Fin-nuqqas ta' leġiżlazzjoni Komunitarja armonizzata, l-Istati Membri jżommu l-kompetenza tagħhom biex jirregolaw il-produzzjoni u t-tqegħid fis-suq ta' prodotti fit-territorju tagħhom bla ħsara għall-Artikoli 28 u 30 tat-Trattat KE.
            
         
               (8)
            
            
               B’mod partikolari, l-Artikolu 2(3) ta' l-abbozz tad-Digriet moqri flimkien ma' l-Anness 4 tiegħu jagħti x'tifhem li sustanzi ħlief dawk elenkati fih mhumiex permessi li jintużaw fil-fabbrikazzjoni tas-supplimenti ta' l-ikel.
            
         
               (9)
            
            
               Anke jekk jiġi ppruvat li l-Anness 4 huwa ġustifikat fuq il-bażi ta' raġunijiet ta' saħħa pubblika, l-abbozz tad-Digriet ma jindikax it-trattament riżervat għall-prodotti, iffabbrikati legalment u/jew imqiegħda fis-suq fi Stati Membri oħrajn, li ma jikkonformawx mar-rekwiżiti stipulati fl-Artikoli 2 (3) u 4 tiegħu.
            
         
               (10)
            
            
               L-abbozz tad-Digriet ma fih l-ebda dispożizzjoni li tiżgura l-moviment liberu tas-supplimenti ta' l-ikel prodotti u/jew imqiegħda fis-suq fi Stati Membri oħrajn li fihom sustanzi li huma inklużi fl-Anness 4 tiegħu imma mhux konformi mal-kundizzjonijiet stipulati fih, jew sustanzi ħlief dawk inklużi fl-Anness 4 tiegħu jew f'forma ta' klawżola ta' rikonoxximent reċiproku jew fil-forma ta' proċedura ta' approvazzjoni li tippermetti lill-operaturi ekonomiċi li jkollhom sustanzi bħal dawn inklużi fil-lista nazzjonali ta' sustanzi awtorizzati.
            
         
               (11)
            
            
               Skond l-Artikolu 2(3) u 4 tad-Digriet innotifikat moqri flimkien ma' l-Anness 5 tiegħu, supplimenti ta' l-ikel u prodotti ta' l-ikel b'mod ġenerali ma għandu jkun fihom l-ebda sustanzi narkotiċi jew psikotropiċi, l-ebda prekursuri tal-Kategorija 1, l-ebda sustanza oħra li ġie ppruvat li għandha effetti tossiċi, ġenotossiċi, teratoġeniċi, alluċinoġeniċi, narkotiċi jew effetti sfavorevoli oħrajn fuq il-ġisem tal-bniedem, u l-ebda sustanza li tinsab fl-Anness 5 tiegħu. Il-projbizzjoni ta' ċerti sustanzi oħrajn għall-fabbrikazzjoni tas-supplimenti ta l-ikel u l-prodotti ta' l-ikel b'mod ġenerali jistgħu jkunu ġġustifikati fuq il-bażi tal-ħarsien tas-saħħa u ta' ħajjet il-bnedmin fl-ambitu tat-tifsira ta' l-Artikolu 30 tat-Trattat KE.
            
         
               (12)
            
            
               Peress li dan l-Artikolu jistipula eċċezzjoni, li trid tiġi interpretata b'mod strett, għar-regola tal-moviment liberu tal-merkanzija fi ħdan il-Komunità, hi r-responsabilità ta' l-awtoritajiet nazzjonali li jinvokawha li juru f'kull każ, fid-dawl tad-drawwiet nutrizzjonali nazzjonali u fid-dawl tar-riżultati ta' riċerka xjentifika internazzjonali, li r-regoli tagħhom huma meħtieġa biex jingħata ħarsien effettiv għall-interessi msemmija f'dik id-dispożizzjoni u, b'mod partikolari, li t-tqegħid fis-suq tal-prodotti meqjusa joħloq riskju reali lis-saħħa pubblika.
            
         
               (13)
            
            
               L-awtoritajiet Ċeki ma pprovdew l-ebda evidenza li tiġġustifika t-twaqqif ta' lista li fiha sustanzi pprojbiti li jridu jintużaw fil-fabbrikazzjoni ta' supplimenti ta' l-ikel u prodotti ta' l-ikel b'mod ġenerali.
            
         
               (14)
            
            
               Anke jekk ġiet ipprovduta evidenza bħal din, l-abbozz tad-Digriet ma fih l-ebda dispożizzjoni li tiżgura l-moviment liberu tas-supplimenti ta' l-ikel u l-prodotti ta' l-ikel b'mod ġenerali prodotti legalment u/jew imqiegħda fis-suq fi Stati Membri oħrajn li fihom sustanzi mhux permessi minnu.
            
         
               (15)
            
            
               Għalhekk, l-abbozz tad-Digriet jonqos milli jipprovdi garanziji adegwati lid-drittijiet ta' l-operaturi ekonomiċi li ġejjin mill-Artikoli 28 u 30 tat-Tratta KE.
            
         
               (16)
            
            
               Fid-dawl ta’ dawn l-osservazzjonijiet, il-Kummissjoni ressqet opinjoni negattiva skond l-Artikolu 12(3) tar-Regolament (KE) Nru 1925/2006.
            
         
               (17)
            
            
               L-awtoritajiet Ċeki għandhom għalhekk jintalbu ma jadottawx dan l-abbozz ta' Digriet meqjus u jimmodifikawh skond l-Artikoli 28 u 30 tat-Trattat KE filwaqt li jqisu l-osservazzjonijiet tal-Kummissjoni u l-opinjoni negattiva tagħha.
            
         
               (18)
            
            
               Il-miżuri stipulati f’din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa ta’ l-Annimali,
            
         ADOTTAT DIN ID-DEĊIŻJONI:
   Artikolu 1
   1.   Ir-Repubblika Ċeka hija mitluba ma tadottax l-abbozz tad-Digriet li jistipula rekwiżiti għas-supplimenti ta' l-ikel u l-arrikiment tal-prodotti ta' l-ikel, sakemm ma jkunx emendat skond il-Paragrafu 2.
   2.   Ir-Repubblika Ċeka hija mitluba temenda l-abbozz tad-Digriet meqjus sabiex jinkludi referenza ċara rigward it-trattament tal-prodotti li ma jikkonformawx mar-rekwiżiti ta' l-abbozz notifikat, imma li huma prodotti legalment u/jew imqiegħda fis-suq fi Stati Membri oħrajn, fit-Turkija jew l-Istati taż-ŻEE.
   Artikolu 2
   Din id-Deċiżjoni hija indirizzata lir-Repubblika Ċeka.
   
      Magħmula fi Brussell, 30 ta’ Lulju 2008.
      
         
            Għall-Kummissjoni
         
         Androulla VASSILIOU
         
            Membru tal-Kummissjoni
         
      
   
   
      (1)  ĠU L 404, 30.12.2006, p. 26.